**Ministarstvo turizma**

**Vlada Republika Hrvatske donijela je ukupno 63 mjere za pomoć gospodarstvu uslijed epidemije koronavirusa. Mjere se odnose na ukupno osam ministarstava, od kojih se velik dio mjera odnosi na očuvanje likvidnosti i radnih mjesta gospodarstvenika.**

Svjesni smo činjenice da je turistički sektor značajno pogođen ovom epidemijom, te da će dio tereta pasti upravo na privatne iznajmljivače, žurno smo krenuli u osmišljavanje i donošenje mjera koja će vjerujemo pomoći da zajedno prevladamo ovo zahtjevno razdoblje.  
  
Cilj ovih mjera je ublažavanje financijskog udara na osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu kao obveznike plaćanja turističke pristojbe s obzirom na to da su pogođeni nastalom situacijom s koronavirusom jer turističku pristojbu plaćaju u godišnjem paušalnom iznosu po krevetu, a ne po noćenju.  
   
**TURISTIČKA PRISTOJBA (PAUŠAL)**  
  
*Pravilnik o odgodi ili oslobađanju od plaćanja turističke pristojbe za osobe koje pružaju ugostiteljske usluge u domaćinstvu ili na obiteljskom poljoprivrednom gospodarstvu* (NN 36/2020 ) stupio je na 26.03.2020. godine.  
   
Osobe koje pružaju ugostiteljske usluge u domaćinstvu i na obiteljskom poljoprivrednom gospodarstvu **plaćaju samo** **pola iznosa godišnjeg paušala** turističke pristojbe u 2020. godini. U redovnim okolnostima bili bi obvezni platiti puni iznos za glavne krevete i smještajne jedinice u kampu i kamp-odmorištu odnosno prema kapacitetu u objektu za robinzonski smještaj koji koriste za pružanje usluga smještaja sukladno posebnom propisu kojim se uređuje obavljanje ugostiteljske djelatnosti. Također, **za cijelu 2020. godinu te se osobe oslobađaju plaćanja turističke pristojbe za pomoćne krevete.**   
   
Provedbena tijela za ovu mjeru su Ministarstvo turizma i Hrvatska turistička zajednica. **Informacija o navedenoj mjeri će biti provedena preko sustava eVisitor stoga se navedene osobe ne moraju nigdje javljati, odnosno obrada podataka će biti automatska preko sustava eVisitor.**  
   
   
**TURISTIČKA ČLANARINA (paušal)**  
   
S obzirom na činjenicu da su mjerama Vlade RH obuhvaćena porezna davanja čije je dospijeće u naredna tri mjeseca, odnosno do 20. lipnja 2020., Dopunama Pravilnika o provedbi općeg poreznog zakona nije obuhvaćeno plaćanje članarine turističkim zajednicama za osobe koje članarinu plaćaju u paušalu (privatni iznajmljivači i OPG-ovi). Dospijeće plaćanja prve rate članarine za navedenu skupinu je 31.07.2020. te vas pozivamo da pratite web stranice Ministarstva turizma te se pravovremeno informirate kada budu donesene izmjene u tom segmentu.  
   
**PAUŠALNI POREZ NA DOHODAK**   
   
Obveznici plaćanja **paušalog poreza na dohodak** sukladno Zakonu o porezu na dohodak, s obzirom na to da se godišnji paušalni porez na dohodak i prirez porezu na dohodak plaća tromjesečno, mogu nadležnoj poreznoj upravi predati Zahtjev za odgodu plaćanja uslijed posebnih okolnosti  
(link na Zahtjev: <https://www.porezna-uprava.hr/Dokumenti%20vijesti/Zahtjev%20za%20odgodu%20pla%C4%87anja.pdf> ).  
  
Zahtjev mogu podnijeti obveznici koji učine vjerojatnim da nisu u mogućnosti platiti dospjele porezne obveze, te ako nemaju dospjelog nenaplaćenog poreznog duga, odnosno ako je iznos njihovog poreznog duga manji od 200,00 kuna.  
  
**VAŽNO:** **I porezni dužnici mogu se prijaviti na mjere odgode javnih davanja**. Ako porezni obveznik ima dug koji još nije obuhvaćen postupcima naplate prije podnošenja zahtjeva može prići sklapanju **upravnog ugovora** te na taj način osigurati ispunjenje uvjeta za mjere plaćanja poreza odnosno za odgodu dospjelih poreznih obveza. Ugovor se sklapa pod uvjetima i na način propisan člancima 101. do 103. OPZ-a.  
  
**Podnositelj mora podnijeti pisani i obrazloženi zahtjev nadležnom poreznom tijelu prema mjestu prebivališta za fizičke osobe, odnosno sjedišta za pravne osobe.**   
O zahtjevu će porezno tijelo odlučiti u jednostavnom i žurnom postupku te o osnovanosti zahtjeva obavijestiti podnositelja zahtjeva na primjeren način, u pravilu elektroničkim putem.  
  
Na temelju osnovanih zahtjeva, za dospjele porezne obveze odobrit će se odgoda plaćanja **bez obračuna kamata**. Odgoda plaćanja odobrava se na rok od tri mjeseca računajući od zakonom propisanog dana dospijeća svake pojedine porezne obveze.  
  
U slučaju produljenja roka zbog posebnih okolnosti, moguće je da će se odobriti dodatni rok od tri mjeseca za već odgođene porezne obveze te proširiti obuhvat odgođenih poreznih obveza i na porezne obveze koje dospijevaju za vrijeme trajanja dodatna tri mjeseca, bez obračuna kamata, a za što se podnosi novi pisani i obrazloženi zahtjev.  
Podnositelj zahtjeva koji nije u mogućnosti platiti odgođenu dospjelu poreznu obvezu po njezinom odgođenom dospijeću, može podnijeti zahtjev za obročnom otplatom, bez obračuna kamata.  
   
**Ispunjeni obrazac pošaljite emailom na adresu nadležne porezne uprave.**  
  
Detaljne informacije možete pronaći na stranicama Porezne uprave: [Obavijest poduzetnicima o mjerama plaćanja poreza za vrijeme trajanja posebnih okolnosti](https://www.porezna-uprava.hr/Stranice/Vijest.aspx?NewsID=2879&List=Vijesti) te u  
[Pravilniku o dopunama pravilnika o provedbi općeg poreznog zakona (NN 25/20)](https://narodne-novine.nn.hr/clanci/sluzbeni/full/2020_03_35_735.html)  
  
Za sve informacije o provedbi ovih mjera slobodno kontaktirajte Ministarstvo turizma na adresu elektroničke pošte [mintcz@mint.hr](mailto:mintcz@mint.hr).  
Nastojat ćemo odgovoriti u najkraćem mogućem roku.